# 

# HOVEDSTYRETS ÅRSBERETNING FOR SESONGEN 2022/2023

Hovedstyrets årsberetning strekker seg over perioden medio mai 2022 til medio mars 2023.

# STYRETS SAMMENSETNING

Hovedstyret for perioden bestått av følgende personer:

Leder: Geir Kolstad

Nestleder: Jan Halvorsen

Kasserer: Heidi Garthus

Sekretær: Ivar Wilhelmsen

Styremedlem: Nils Svensøy

Styremedlem: Anders Hallingstad

Styremedlem: Inger Marie Helle

Styremedlem: Morten Brurud

Alpint: Cecilie Wenger

Langrenn: Tore Helland

Hopp: Geir Botten

Eldres avdeling: Tore Akselsen

# MØTER

Hovedstyret har hatt 10 styremøter i 2022. Utover dette har det vært løpende kontakt i styret.

Følgende saker har vært hovedfokus dette året.

1. Sportslig aktivitet i gruppene.
2. Driften av anleggene
3. Videreutvikling av Marikollen Skipark i samarbeid med Rælingen kommune og Feiring Bruk og prioriteringer av investeringene i nye anlegg.

# DRIFT

Det har vært en fin og kald vinter med gode forhold for snølegging.

Snølegging fra 4. desember til 5. januar. Manglende naturlig tilrenning av vann har medført at snøproduksjons-anlegget bare kan kjøres på ca. 1/3 av kapasiteten og da hovedsakelig med kostbart kommunalt vann. Vi hadde rekordhøye strømpriser og kostnader til kommunalt vann forrige sesong, men dessverre har denne sesongens snøproduksjon vært enda mer kostbart.

Alpinanlegget åpnet for

* trening og publikum MK III (Enntebakken) fra 15. desember mot 3. desember siste sesong.
* trening og publikum MK1 fra toppen 20. desember mot 10. desember siste sesong.
* hengene var også klare og åpne fra 20. desember mot 10. januar.
* Airbag åpnet i januar 2022.

Snøproduksjon for langrenn har vært delt i 5 perioder mellom 13. desember og 22. januar. Tidligere sesonger har det ikke vært mulig å benytte snø-lansene i langrennsløypa for snøproduksjon, kun snø-vifter på langrenns stadion. Dette pga klagesak rundt nabovarsel. Så dette er første sesongen alt snø-produksjonsutstyr har vært benyttet. Asfaltering av langrennsløypene ble utført i september 2022 og vil stå klart til rulleski til våren.

Hoppbakkene åpnet tidlig, og det har vært 2-3 treninger i uka gjennom hele sesongen. Det er gjort noen utbedringer på toppen av både K10 og K20 ift. trapper og rekkverk, og søknad til å anlegge plast i hoppbakkene har blitt godkjent for støtte til spillemidler.

Gjennom Rælingen idrettsråd deltar vi aktivt for å bedre vilkårene for idretten i kommunen generelt. Fra Rælingen skiklubb er Ingunn Landmark medlem, Ingar Berg varamedlem og Geir Kolstad leder.

Karianne Løck og Ketil Model har sittet i styret for SA Marikollen Klubbhus. RSK har hatt lederansvaret denne sesongen ved Ketil. Viktig også i år for RSK er å sørge for god bruk og godt vedlikehold av klubbhuset.

Hele regnskapsåret 2022 har RSK hatt felles regnskapsfører RELF.

Helen Karlsen fortsetter sitt engasjement med administrasjonsoppgaver og støtte til regnskapsføring. Hun følger også spesielt opp at regnskapene for utbyggingen av Marikollen Skipark er i tråd med avtalen med Rælingen Kommune, at vi får utbetalt spillemidler på prosjektene og sørger for håndtering av alle søknader om strømstøtte. Vi benytter ekstern registrert revisor Lisbeth Sørensen fra Myrdahl & Sveen.

# ØKONOMI 2022

Økonomien i gruppene i 2022 er nå ikke lenger tynget av Covid-19.

Heiskortsalget for alpin har vært høyt, men ligger noe under rekordåret 2021.

Strømutgifter for snølegging i 2022 er enda høyere enn drøye millionen vi hadde i 2021. Det har blitt søkt om midler fra strømstøtteordningen for idrettslag.

Inntekter og tilskudd til hovedklubben blir i hovedsak overført til gruppene eller går til å betale felleskostnader. Hovedstyret overfører penger til gruppene utover den kapitalen som trengs til hovedstyret.

.

Hovedstyrets økonomi er god, men ikke bedre enn den må være for å betjene løpende utgifter og ha en buffer for uforutsette ting. Slik regnskapet fremkommer, kan det synes som hovedstyret har veldig god økonomi, men alt som kjøres inn i tippavgift er bundet opp til utvikling og investering i skianlegget gjennom en avtale med Rælingen Kommune. Det samme er spillemidlene vi får som følge av prosjektene.

Tippavgift og utgifter til investeringer i anlegget føres som ekstraordinære poster. Det er i dette året innkommet snaue 8,7 mill. kroner i tippavgift fra massedeponiet, mot snaue 9,8 i fjor.

Årets overskudd etter ekstraordinære poster er på MNOK 9,281 mot

10,257 i 2021

Balansen viser en egenkapital på MNOK 65,535 hvorav MNOK 22,307 er egenkapital med restriksjoner dedikert til utviklingen av skiparken.

Tilsvarende tall for 2021 var 56,254 hvorav MNOK 13,598 med restriksjoner.

For øvrig vises til regnskapet for hovedstyret og gruppene.

# SPORTSLIG AKTIVITET

### Alpint

Rælingen alpin sine løpere har også denne sesongen mange gode resultater og vist flott innsats på alle grupper og aldre. Det viser at treningsopplegget som følges gis effekt og ikke minst skiglede for utøvere. Medlemsmassen har gått noe ned og tilgangen av yngre løpere har ikke holdt tritt med at eldre løpere går over til FIS.

Det vises til rapport fra gruppen, men vi vil fremheve noen også her.

Henrik Kristoffersen ble denne sesongen verdensmester i slalom og vi gratulerer med en fantastisk sesong! Seieren i slalåm cupen var innen rekkevidde helt til det siste. Hele 9 pallplasser har det blitt i cupen. Du er et stort forbilde for de gryende alpinistene i Rælingen Skiklubb alpin.

Ved inngangen til sesongen 22/23 hadde Rælingen skiklubb 22 FIS utøvere fordelt på Worldcup, Europacup, US University og FIS. Opp fra 17 forrige sesong.

* Henrik Kristoffersen
* Joachim Bakken Lien
* Helene Kristoffersen
* Jørgen Hedenstad Brevik
* Christoffer Westerby Silset
* Margrethe Frøland
* Mikael Oscar Holter
* Emilie Reinert Stene
* Vanessa Riise Naas
* Carmen Sofie Nielssen
* Camilla Trones
* Marius Kristoffersen
* Tobias Ryen Røvde
* Vetle Fjellstad Fosse
* Elise Katrin Berg
* Wilfred Brenna
* Nikolai Kristian Holter
* Kristoffer Noer
* Nichlas Lofthus Hoberg
* Benjamin Due-Sørensen
* Maren Stavseng Botten
* Selma Berg Johansen

Det er fantastisk bra at alpingruppa får frem så mange aktive FIS løpere. De fleste har «gått gradene» i RSK. Det viser at alpingruppa gjør mye riktig på den sportslige siden med å utvikle gode skiløpere.

RSK har denne sesongen gitt kr. 10.000 i tilskudd til Elias Kvæl for deltagelse i Italia der han videre vant G16 storslalåm.

Medlemsmassen i alpingruppa har gått tilbake noe fra 159 aktive 01.03.22 til 116 14.02.23.

Nedgangen settes i sammenheng med bortfall av Covid-19 restriksjoner på annen idrett.

Det har vært totalt 24 trenere fordelt på gruppene, mot 22 forrige sesong.   
De fleste trenerne har formell trenerutdanning og klubben både oppfordrer til og belønner kompetanseheving.

Klubben har arrangert/skal arrangere følgende renn:

* Telenorkarusellen 12 år og yngre inkl. Knøttegruppene
* Rælingspretten (SL/SSL/SG-Totalcup) 12 år og yngre
* MyCar Farten U9-U12
* TL kvalik SL U14
* HL kvalik SL U16
* Klubbmesterskap SSL Alle
* Klubbmesterskap SL Alle

I samarbeid med Team Kristoffersen lanserte RSK alpin «Henrik Kristoffersen Skiskole» i februar 2021. Dette samarbeidet har fortsatt også gjennom 22/23-sesongen.

Det ble gjennomført 7 skiskoler med totalt 67 barn.

Det har blitt opprettet en Freeski & Snowboard-gruppe med et interimsstyre, foreløpig innunder alpin sitt regnskap, og sak er meldt inn til dette årsmøtet for en formell oppretting og innmelding i Brettforbundet.

Det henvises til alpingruppas årsmelding for ytterligere detaljer.

### Hopp

Hoppgruppa har 14 aktive medlemmer pr. mars 2023. Marius Lindvik har hatt noe stang ut og en litt trøblete sesong, men har fått med seg en pallplass og noen topp-10 plasseringer i WC gjennom sesongen. I VM i Planica fikk han med seg en VM sølv i laghopp.

Både Anna og Oscar har vært skadet store deler av vinteren. Evert har vært aktiv i Marikollen med i underkant av 100 hopp.

Det ble avholdt et Like Muligheter renn 8. mars 2023 som er det tredje LM rennet vi har arrangert på rad. Det var 17 deltagere fra både RSK og Kollenhopp.

Det henvises til hoppgruppa ’s årsmelding for ytterligere detaljer.

### Langrenn

Langrennsgruppa har også i år hatt stor aktivitet, og teller nå 100 aktive løpere og 14 trenere.

Vi har stadig flere utøvere som er med og konkurrerer i alt fra klubbrenn til Hovedlandsrenn, og vi blir lagt merke til på skirenn hos andre klubber. Per i dag har våre utøvere fullført over 300 skirenn i denne sesongen.

Det har vært mange fine resultater, og klubben har fått kretsmestere i klassen j15 med Ea Bergersen.

Vi har fått hele 5 kretsmestre;

* Fristil: Iven Bergersen G14
* Klassisk: Emma Ingeborg Bjørseth J11 og Iven Bergersen G14
* Skicross: Emma Ingeborg Bjørseth J11, Iven Bergersen G14   
   og Magnus Noer G11

Det henvises til Langsrennsgruppa’s årsmelding for ytterligere detaljer.

# MARIKOLLEN KLUBBHUS

**Kafedrift:**

RSK har driftsansvaret for kafeen fra 15.oktober til 15.april.

Alpingruppa har stått alene om å drifte kafeen.

**Klubbhuset:**

Husleien for RSK til SA Marikollen Klubbhus var i 2022 NOK 248.114 inklusive strøm, renovasjon og andre faste kostnader. Strømutgiftene har økt drastisk og ble på hele NOK 278.000 i 2022 fratrukket strømstøtte fra staten.

.

# ANLEGG

Utviklingen av Marikollen i samarbeid med Rælingen kommune fortsetter.

Reguleringsplanen for utbyggingen av Marikollen idrettspark er tidligere blitt godkjent i kommunen og fylket, samt stadfestet i departementet.

De nye rekrutteringsbakker har blitt benyttet fra tidlig denne sesongen.

Hoppgruppas styremedlemmer har også i år lagt ned jobb for å få klargjort bakkene.

Alpingruppas driftsorganisasjon har stått for å snølegge og holde alpinbakkene i drift med en stor dugnadsinnsats. Sesongen 22/23 har vært veldig bra.

Det har blitt utført enormt mye arbeid, og det er beundringsverdig at så mange stiller til dugnad. En stor takk til alle.

Langrennsgruppa har på dugnadsbasis sørget for snølegging av stadion-området og lysløypa. At alle produksjonspunkter i langrennsløypa nå har kunnet bli benyttet har medført raskere snølegging og mindre manuell flytting av kunstsnø enn tidligere sesonger.

Tidtakerbua til Langrenn fikk ferdigattest i oktober 2021, og er blitt sluttført også innvendig i 2022.

Alpinbakken får stadig større arealer som følge av massepåfylling fra Feiring Bruk. Det har blitt kjørt inn masser både fra toppen av Blystadlia og fra Marikollen.

Vi forventet at masseinnkjøringen skulle være ferdig i løpet av 2022, men vi har god grunn til å tro at vi får ta imot ytterligere masse i 4-5 måneder i 2023. Dette betyr mye økonomisk for klubben. Prognosen er inntekt på kr. 4 MNOK i 2023.

Det har også i år vært gjort mye arbeid med underlaget for ovarenn og landingsområde for Airbag. Enntebakken som går fra toppen av hovedbakken MK1 og ned MK3 har vært en suksess og har åpnet anlegget på en veldig positiv måte.

Alpin har hovedsakelig ved hjelp av sponsorer og egeninnsats bygget en stor platting med Lavvo. Dette har blitt et veldig hyggelig samlings/varme-sted under forskjellige arrangementer.

Rælingen Kommune har ansvaret for regulering og utbygging av Fjerdingbydammen, og dette ligger inne i planen for realisering i 2025.

Siden forrige søkeperiode har beklageligvis den typen myr som omkranser Fjerdingbydammen kommet inn på lista over truet naturtype, og spesielt Østmarkas Venner ønsker å sette en stopper for planene.

Rælingen kommune har derfor utredet en rekke alternativer, som alle er lagt til side av praktiske og økonomiske årsaker.

Tilstrekkelig og god vanntilførsel er en **kritisk faktor** for å få snølagt bakkene tidlig og få en god økonomi i hele anlegget, og det er svært viktig at alle «RSKs Venner» bidrar til at Fjerdingbydammen blir realisert.

Planlagt utbygging av skitrekk opp mot Blystadlia og etablering av snøproduksjon og traseer i forbindelse med dette, har ingen hensikt å utføre uten tilstrekkelig tilgang på vann.

En egen avtale mellom RSK og Rælingen Kommune regulerer ansvarsforhold, og fordeling av dette ved utbyggingen av Marikollen Skipark. I den forbindelse ble det høsten 2015 opprettet en styringsgruppe for utbyggingen. Gruppens oppgave er å Lage fremdriftsplan for utbyggingen, prioritere, tekniske løsninger, finansiering, tippavgift etc. Styringsgruppa skal kunne ta raske avgjørelser og følge opp saker underveis i prosjektet. To fra kommunen og tre fra RSK sitter i styringsgruppa. I tillegg en prosjektleder fra RSK og en fra Rælingen Kommune. Pr. i dag er Knut Mo koordinator/prosjektleder for RSK og Johanna Sveen Belbo prosjektleder/ koordinator for Rælingen Kommune. I 2022 har Nils Svensøy, Geir Kolstad og Jan Halvorsen sittet i styringsgruppa fra RSK. Fra Rælingen kommune har Jørgen Joramo sittet i tillegg til kommunalsjef for området.  
  
På anleggssiden vil Feiring Bruk fortsette noen måneder med tilkjøring av masse. Ved utgangen av 2022 var det totalt tilkjørt ca. 3 millioner kubikkmeter. Massetilkjøring ser ut til å sluttføres rundt ettersommer 2023, noe som medfører at våre store inntekter får en brå slutt. Det har blitt tilkjørt masse både fra Blystadlia og Marikollen.

De forbedringene vi ønsker utført før sesongen 2023/24 er:

* Lage permanent installasjon av Airbag/Hoppepute så denne kan bli benyttet på helårsbasis. I dag ligger denne på snø-underlag. Dette skal finansieres hovedsakelig fra brettforbundet og sponsormidler.
* Legge plast i rekrutteringsbakkene K10 og K19,5. Må avvente til masseinnkjøring er ferdig.
* Forlenge rørgater (vann/luft/el) og øke antall snøvifter og lanser
* Etablere nytt skitrekk langs Airbag og opp til i overkant av MK1

**Hovedstyret vil takke alle som har bidratt til driften og utviklingen av klubben denne sesongen.**

Rælingen Mars 2023

Hovedstyret i RSK